Непосредствено преди избухването на Първата световна война отново постъпва на служба като помощник на началник-щаба на върховното командване. По време на Колубарската битка генерал Мишич поема командването на Първа армия, която се намира в изключително тежка ситуация. Заради неговите лични усилия, Първа армия отново се превръща във формация, способна за борба. Мишич настоява за дълбоко отстъпление, съкратяване на фронта на цялата сръбска войска, което би дало на останалите армии време за почивка и снабдяване. Това му решение се изплаща, тъй като австро-унгарската армия разширява своите линии и е тежко поразена от последвалото сръбско контранападение. За заслугите за извоюваната победа Мишич на 4 декември 1914 година е произведен в чин войвода (маршал).